คลังเสนอข้อมูลพัฒนาโครงสร้างพื้นฐานต่อเวทีเอเชีย
ที่ประชุมประจำปีสภาผู้ว่าการธนาคารพัฒนาเอเชีย กระทรวงการคลังเสนอข้อมูลการพัฒนาโครงสร้างพื้นฐานประเทศเพื่อเสริมขีดความสามารถ
3 พ.ค. 2556

ที่ประชุมประจำปีสภาผู้ว่าการธนาคารพัฒนาเอเชีย กระทรวงการคลังเสนอข้อมูลการพัฒนาโครงสร้างพื้นฐานประเทศเพื่อเสริมขีดความสามารถ
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ ได้เข้าร่วมการประชุมประจำปีสภาผู้ว่าการธนาคารพัฒนาเอเชีย ครั้งที่ 46 และการประชุมอื่นๆ ที่เกี่ยวข้องในระหว่างวันที่ 2– 5 พฤษภาคม 2556 ที่ กรุงนิวเดลี สาธารณรัฐอินเดีย โดยมีการประชุมหารือที่สำคัญ ดังนี้
การหารือทวิภาคีกับสถาบันการเงินต่างประเทศได้แก่ UBS Investment BankBarclays Mizuho Bankและ Daiwa Securities Group Inc.เมื่อวันที่ 2 – 3 พฤษภาคม 2556 โดยได้มีการหารือเกี่ยวกับภาวะเศรษฐกิจของไทย ภาวะตลาดการเงินโลก และความร่วมมือในการบริหารความเสี่ยงหนี้สกุลเงินตราต่างประเทศโดยเฉพาะสกุลเงินเยนของรัฐวิสาหกิจไทยนอกจากนี้ ยังหารือถึงแนวทางการระดมทุนในรูปแบบต่างๆ รวมถึงการระดมทุนในรูปแบบโครงการลงทุนระหว่างภาครัฐและเอกชน (PPP) และการลงทุนในโครงสร้างพื้นฐาน
การประชุมหารือกับสถาบันการเงินของรัฐบาลต่างประเทศ ได้แก่ สำนักงานเพื่อการพัฒนาแห่งสาธารณรัฐฝรั่งเศส (AgenceFrançaise de Développement: AFD) ในวันที่ 3 พฤษภาคม 2556 โดยได้มีการสอบถามข้อมูลเกี่ยวกับโครงการที่จะดำเนินการภายใต้ร่างพระราชบัญญัติให้อำนาจกระทรวงการคลังกู้เงินเพื่อการพัฒนาโครงสร้างพื้นฐานด้านคมนาคมขนส่งของประเทศ พ.ศ. …. วงเงิน 2 ล้านล้านบาท และหารือเกี่ยวกับแนวทางการระดมทุนสำหรับโครงการดังกล่าว โดยAFD มีความสนใจอย่างมากที่จะมีส่วนร่วมในโครงการลงทุนด้านโครงสร้างพื้นฐานของประเทศไทยเนื่องจากมีความพร้อมด้านการเงินรวมถึงความเชี่ยวชาญเกี่ยวกับระบบโครงสร้างพื้นฐานด้านการขนส่งเพื่อยกระดับคุณภาพชีวิตและเพิ่มขีดความสามารถในการแข่งขันของประเทศ รวมถึงการปรับโครงสร้างการบริหารจัดการระบบรางของประเทศให้มีประสิทธิภาพในระยะยาว การพัฒนาความร่วมมือกับภาคเอกชนในการพัฒนาระบบการขนส่งของไทยให้เป็นศูนย์กลางการคมนาคมในภูมิภาค และการวางแผนการใช้ที่ดินตามแนวระบบขนส่งโดยจะมีการหารือในประเด็นดังกล่าวกับสถาบันเครดิตเพื่อการบูรณะและการพัฒนาแห่งสหพันธ์สาธารณรัฐเยอรมนี (KreditanstaltfürWiederaufbau: KfW) ในวันที่ 4 พฤษภาคม 2556 ด้วย
การประชุมรัฐมนตรีว่าการกระทรวงการคลังและผู้ว่าการธนาคารกลางอาเซียน+3  (ASEAN+3  Finance Ministers and Central Bank Governors’ Meeting) ในวันที่ 3 พฤษภาคม 2556 ได้มีการหารือเกี่ยวกับความก้าวหน้าของการดำเนินงานด้านต่างๆ ภายใต้กรอบการประชุมรัฐมนตรีว่าการกระทรวงการคลังอาเซียน+3 ในช่วงปีที่ผ่านมา และประเด็นอื่นๆ ที่มีผลกระทบต่อเศรษฐกิจของภูมิภาคอาเซียน โดยประเทศไทยได้รายงานที่ประชุมเกี่ยวกับการดำเนินงานของ  Credit Guarantee Investment Facilities  (CGIF) ซึ่งมีผู้อำนวยการสำนักงานบริหารหนี้สาธารณะเป็นกรรมการบริหาร ในฐานะผู้แทนประเทศอาเซียนว่า   Noble Group ซึ่งเป็นบริษัทในเขตปกครองพิเศษฮ่องกง สาธารณรัฐประชาชนจีนที่ทำธุรกิจด้านการจัดหา
ปัจจัยการผลิตสำหรับธุรกิจพลังงานและโลหะ แร่ธาตุและเหล็ก และสินค้าเกษตรได้ออกหุ้นกู้สกุลเงินบาทเมื่อวันที่ 26 เมษายน 2556 วงเงิน 2,850 ล้านบาท โดยมี CGIF ค้ำประกัน ซึ่งถือว่าเป็นโครงการแรกที่ CGIF ให้การค้ำประกันนับตั้งแต่จัดตั้งมา รวมถึงการอนุญาตให้รัฐบาลสาธารณรัฐประชาธิปไตยประชาชนลาวออกพันธบัตรสกุลเงินบาทในวงเงินไม่เกิน 1,500 ล้านบาท ภายในวันที่ 30 กันยายน 2556 ซึ่งเป็นการสนับสนุนให้ประเทศเพื่อนบ้านเข้ามาระดมทุนในตลาดทุนไทยและเป็นโครงการนำร่องของการออกพันธบัตรเพื่อการสนับสนุนการพัฒนาโครงสร้างพื้นฐานของภูมิภาคอาเซียน+3 อีกด้วย
สำหรับในวันที่ 4 – 5 พฤษภาคม 2556 จะมีการหารือทวิภาคีกับสถาบันการเงินต่างประเทศรายอื่นๆ ได้แก่ Bank of Tokyo-Mitsubishi UFJ, Ltd.Nomura  The Goldman Sachs Group, Inc. Mitsubishi UFJ Morgan Stanley Securities ในประเด็นต่างๆ ดังกล่าวข้างต้นเช่นเดียวกัน
ทั้งนี้ สำนักงานบริหารหนี้สาธารณะจะนำข้อคิดเห็นต่างๆ ไปประกอบการพิจารณาในการกำหนดแนวทางในการระดมทุนให้มีต้นทุนที่เหมาะสมในแต่ละภาวะการณ์ต่อไป